Predkladacia správa

Zámer uzavrieť Bezpečnostnú dohodu medzi vládou Slovenskej republiky a vládou Nórskeho kráľovstva inicioval Národný bezpečnostný úrad. 

Z dôvodu legislatívnej zmeny v oblasti ochrany utajovaných skutočností bol nórskej strane v auguste 2003 zaslaný nový návrh dohody. Počas návštevy riaditeľa Národného bezpečnostného úradu v októbri 2003 v Oslo sa navrhlo uzavretie bezpečnostnej dohody a nórskym partnerom bol opätovne odovzdaný návrh slovenského textu dohody.  Následne sa rozvinula písomná komunikácia so zástupcami z nórskeho Národného bezpečnostného úradu. V júni 2004 sa uskutočnilo expertné rokovanie k predmetnej dohode, na ktorom sa zmluvné strany dohodli na spoločnom znení textu bezpečnostnej dohody.  

Cieľom dohody je zabezpečenie vzájomnej ochrany všetkých utajovaných skutočností, ktoré boli za takéto skutočnosti určené a označené podľa právneho poriadku štátu jednej zmluvnej strany a odovzdané štátu druhej zmluvnej strany. Dohoda upravuje podmienky ochrany utajovaných skutočností, bezpečnostnej klasifikácie, podmienky, za akých je možné sa oboznamovať s utajovanými skutočnosťami ako aj podmienky nakladania a výmeny utajovaných skutočností, spolupráce kompetentných orgánov (návštevy, kontrakty). 
      Nórske kráľovstvo nevykonáva priemyselnú bezpečnostnú previerku na stupeň utajenia Vyhradené, tak ako ju vykonáva Slovenská republika, preto sa zmluvné strany dohodli, že nórsky kompetentný bezpečnostný úrad bude vydávať bezpečnostnú záruku, aby sa mohli vykonávať kontrakty aj v tejto oblasti (článok 8 predmetnej dohody). 

V prípade predkladanej dohody ide o medzinárodnú zmluvu vládneho typu, ktorá pre nadobudnutie platnosti pre Slovenskú republiku nevyžaduje súhlas Národnej rady Slovenskej republiky.

Uzavretie predmetnej dohody nebude mať finančný, ekonomický, environmentálny vplyv ani vplyv na zamestnanosť, preto materiál neobsahuje doložku finančných, ekonomických, environmentálnych vplyvov a vplyvov na zamestnanosť.  

Uzavretie predmetnej dohody je v súlade so záujmami zahraničnej politiky Slovenskej republiky. Návrh dohody je vypracovaný v súlade s medzinárodným právom ako aj právnym poriadkom Slovenskej republiky. 

Materiál bol predložený na medzirezortné pripomienkové konanie.